钦定古今图书集成/方舆汇编/边裔典/第100卷 > 宋
## 钦定古今图书集成/方舆汇编/边裔典/第100卷 > 宋

### 孝宗淳熙 年琉求入寇泉州

按《宋史孝宗本纪》不载。按琉求本传：琉求国在泉
州之东，有海岛曰彭湖，烟火相望。其国堑栅三重，环
以流水，植棘为藩，以刀槊弓矢剑鼓为兵器，视月盈
亏以纪时。无他奇货，商贾不通。厥土沃壤，无赋敛，有
事则均税。旁有毗舍邪国，语言不通，袒裸盱睢，殆非
人类。淳熙间，国之酋豪尝率数百辈猝至泉之水澳、
围头等村，肆行杀掠。喜铁器及匙，著人闭户则免，但
刓其门圈而去。掷以匙著，则𫖯拾之；见铁骑，则争刓
其甲；骈首就戮而不知悔。临敌用标枪，系绳十馀丈
为操纵，盖惜其铁，不忍弃也。不驾舟楫，维缚竹为筏；
急则群舁之，泅水而遁。